Klop die masjiene met ŉ prestigebeurs in die geesteswetenskappe | Maroela Media
Foto verskaf deur die APA
Die sogenaamde 4IR (vierde industriële rewolusie) het die hele wêreld aan die gons. Verskeie beroepsvelde wat tot dusver groot werkverskaffers was, gaan eenvoudig wegval weens tegnologiese vooruitgang – dink maar aan die veranderinge in die bankwese as een voorbeeld.
In die toekoms gaan gegradueerde persone wat oor oordraagbare vaardighede beskik – vaardighede wat nie net aan een tegniese spesialiteit gekoppel is nie – toenemend gesog wees vir werkgewers. Omdat die geesteswetenskappe by uitstek hulself daartoe leen om kritiese, analitiese en probleemoplossingsvaardighede te ontwikkel (almal tipiese oordraagbare vaardighede) wil dit dus blyk of die geesteswetenskappe ŉ dramatiese oplewing gaan toon as gevolg van die 4IR.
Die Afrikaanse Protestantse Akademie is ŉ privaat tersiêre instelling wat spesialiseer in die geesteswetenskappe – spesifiek in die opleiding van sogenaamde meningsvormende beroepe: predikante, beraders, sielkundiges, onderwysers, joernaliste, kommunikasiekundiges en politieke analiste. Enigeen wat graag in Afrikaans wil studeer en vir wie die bemiddeling van die wêreld waarin ons leef met die Christelike geloof belangrik is, behoort ernstige oorweging te skenk aan die APA as ŉ moontlikheid vir tersiêre onderrig.
Met ŉ keuse van afstandsonderrig, wat studente in staat stel om te werk en te studeer, óf om klas te draf indien studente in Pretoria en omgewing woonagtig is, kan die APA ŉ wye verskeidenheid van studente-behoeftes aanspreek. Moedertaalonderrig is ŉ verdere voordeel van groot waarde. Taal is die stroom waarin die gedagtegang vloei. Konsepvorming in die moedertaal is van integrale belang om die uiteindelike verstaan te bewerkstellig. Dit is geen toeval dat moedertaalonderrig-skole in die algemeen bewysbaar beter presteer in wiskunde, wetenskap en die tale nie. Die APA bou voort op hierdie grondslag van uitnemende standaarde, binne Afrikaanse onderrig, met bewese vakspesialiste as dosente en ŉ vinger op die pols van ŉ groter prentjie as net die plaaslike.
Dit is dus vir die APA en Pretoria FM ŉ groot voorreg om ŉ prestigebeurs in die geesteswetenskappe aan te bied vir 2020. Die beurs dek die klasgelde van ŉ volledige drie jaar BA-graad asook ŉ vierde NGOS-jaar. Belangstellendes word uitgenooi om aansoek te doen vir hierdie prestigebeurs. Meer inligting is beskikbaar op die APA se webwerf by https://www.apa.ac.za/. Aansoeke sluit op 13 Desember 2019.